钦定古今图书集成/理学汇编/文学典/第173卷 > 徐师曾文体明辩 > 《古今家诫序》苏辙
## 钦定古今图书集成/理学汇编/文学典/第173卷 > 徐师曾文体明辩 > 《古今家诫序》苏辙

《老子》曰：“慈故能勇，俭故能广。”或曰：“慈则安能勇？”曰：“父
母之于子也爱之深，故其为之虑事也精，以深爱而
行精虑，故其为之避害也速，而就利也果。此慈之所
以能勇也。非父母之贤于人，势有所必至矣。”辙少而
读书，见父母之戒其子者，谆谆乎惟恐其不尽也，恻
恻乎惟恐其不入也，曰：“呜呼，此父母之心也哉！师之”
于弟子也，为之规矩以授之，贤者引之，不贤者不强
也。君之于臣也，为之号令以戒之，能者予之，不能者
不取也。臣之于君也，可则谏，否则去；子之于父也，以
几谏，不敢显，皆有礼存焉。父母则不然，子虽不肖，岂
有弃子者哉？是以尽其有以告之，无憾而后止。《诗》曰：
“泂酌彼行潦，挹彼注兹，可以餴饎。岂”弟君子，民之父
母。夫虽行潦之陋，而无所弃，犹父母之无弃子也。故
父母之于子，人伦之极也。虽其不贤，及其为子言也，
必忠且尽，而况其贤者乎！太常少卿长沙孙公景修，
少孤而教于母。母贤，能就其业。既老，而念母之心不
忘，为《贤母录》以致其意。既又集古今家诫，得四十九
人以示辙曰：“古有为是书者，而其文不完，吾病焉。是
以为合众父母之心，以遗天下之人，庶几有益乎！”辙
读之而叹曰：“虽有悍子，忿斗于市，莫之能止也。闻父
之声，则敛手而退，市人之过之者，亦莫不泣也。慈孝
之心，人皆有之，特患无以发之耳。”今是书也，要将以
发之欤，虽广之天下可也。自周公以来至于今，父戒
四十五，母戒“四公”，又将益广之，未止也。